ঝাঁসীর রাণী তাঁকে লেখক হিসেবে খ্যাতি এনে দেয়। ভূগোল, ইতিহাস ও লোকসংস্কৃতি তাঁর লেখার অন্যতম উপাদান হয়ে ওঠে এ-সময় থেকেই। ইতিহাস-আশ্রিত এ-কাহিনি লেখার ইতিহাসও বেশ উপভোগ্য। হিন্দি ফিল্মের চিত্রনাট্য লেখার জন্য বিজন ভট্টাচার্য মুম্বাই যান ১৯৫২ সালে, মহাশ্বেতা তাঁর সহযাত্রী হন। মুম্বাইয়ে বড়মামা, Economic and Political weekly-এর প্রতিষ্ঠাতা সম্পাদক শচীন চৌধুরী থাকতেন। মামার কাছ থেকে তিনি ইতিহাসের, বিশেষত সিপাহি বিদ্রোহের কাহিনি পড়েন অখ- অবসরে। এ-বিষয়কে গ্রহণ করে তিনি ঝাঁসীর রাণীর জীবনীগ্রন্থ রচনায় ব্রতী হন এবং অল্প সময়ে চারশো পাতা লিখে ফেলেন; কিন্তু তাতে তৃপ্ত হতে না পেরে রচনার কাজ স্থগিত রেখে বন্ধুদের কাছ থেকে টাকা ধার করে ১৯৫৪ সালে বুন্দেলখ–র উদ্দেশে বেরিয়ে পড়েন। কয়েক মাস একা-একা বুন্দেলখ–র আনাচে-কানাচে ঘুরে সংগ্রহ করেন রানি-সম্পর্কিত আঞ্চলিক লোকগীতি এবং লোককাহিনি। রানির জীবনীকার বৃন্দাবনলাল ভার্মা ও রানির ভাইপো গোবিন্দ চিন্তামণির সঙ্গে যোগাযোগ করে ঝাঁসির সঙ্গে সম্পর্কিত আরো কিছু স্থান নিবিড়ভাবে পর্যবেক্ষণ করে কলকাতায় ফিরে এসে নতুন করে লেখেন ঝাঁসীর রাণী। এ-সময় থেকেই তাঁর পেশাদারি লেখকের পথ সুগম হয়। লেখকজীবনে সর্বদাই তিনি তথ্য, উপাত্ত, লোকজ উপাদান সংগ্রহ করে এবং বিষয়টিকে নিবিড়ভাবে অধ্যয়ন করে সাহিত্য রচনায় ব্রতী হয়েছেন; সাহিত্য-সৃষ্টি তাঁর কাছে শৌখিন মজদুরি নয়, বরং মানুষের প্রতি দায়বদ্ধতার প্রকাশ।